मैदान ही नहीं मैदान के बाद भी नीरज ने किया ऐसा काम, जिसकी खूब तारीफ कर रहे भारतीय
हाइलाइट्स :
महिला प्रशंसक ने नीरज चोपड़ा से उनका ऑटोग्राफ मांगा।
महिला फैन ने उनसे तिरंगे पर हस्ताक्षर करने के लिए कहा।
नीरज ने तुरंत ही ऐसा करने से मना किया और महिला की टी शर्ट की बांह पर ऑटोग्राफ दिया।
राज एक्सप्रेस। नीरज चोपड़ा ने एक बार फिर अपने दमदार प्रदर्शन से देश का नाम पूरी दुनिया में रोशन किया है। नीरज ने वर्ल्ड एथलेटिक्स चैंपियनशिप के फाइनल में 88.17 मीटर दूर भाला फेंक कर गोल्ड मेडल अपने नाम किया। इसी के साथ नीरज वर्ल्ड एथलेटिक्स चैंपियनशिप में गोल्ड मेडल जीतने वाले पहले भारतीय बन गए है। नीरज चोपड़ा की इस उपलब्धि पर प्रधानमंत्री नरेंद्र मोदी सहित पूरे देश में उन्हें बधाई दी है। हालांकि नीरज ने मैदान पर जो किया, उसकी तारीफ तो पूरी दुनिया कर रही है। लेकिन मैदान के बाहर भी नीरज ने ऐसा कुछ किया जिसकी तारीफ हर भारतीय कर रहा है। चलिए जानते हैं कि आखिर नीरज ने ऐसा क्या किया?
फैन ने मांगा तिरंगे पर ऑटोग्राफ
दरअसल हुआ यह कि वर्ल्ड एथलेटिक्स चैंपियनशिप में स्वर्ण पदक जीतने के बाद नीरज चोपड़ा के पास उनकी एक महिला प्रशंसक पहुंची। यह महिला प्रशंसक कोई भारतीय नहीं बल्कि हंगरी की रहने वाली थी। नीरज ने भी अपनी फैन को निराश नहीं किया और उनसे मिले। इस दौरान उस महिला प्रशंसक ने नीरज चोपड़ा से उनका ऑटोग्राफ मांगा। हालांकि उन्होंने नीरज से ऑटोग्राफ भारत के राष्ट्रीय ध्वज तिरंगे पर देने के लिए कहा।
नीरज ने किया इंकार
जब नीरज की महिला फैन ने उनसे तिरंगे पर हस्ताक्षर करने के लिए कहा तो नीरज ने तुरंत ही ऐसा करने से मना कर दिया। हालांकि इसके बाद नीरज ने महिला की टी शर्ट की बांह पर ऑटोग्राफ दिया। इस घटना की तस्वीरें सोशल मीडिया पर जमकर वायरल हो रही हैं। नीरज चोपड़ा की तिरंगे के प्रति यह सम्मान देख, लोग उनकी जमकर तारीफ कर रहे हैं।
पहले भी दिखा था सम्मान
टोक्यो ओलंपिक में गोल्ड मेडल जीतने के बाद भी नीरज चोपड़ा ने तिरंगे के सम्मान में जो किया था, उसकी लोगों ने खूब प्रशंसा की थी। दरअसल अधिकतर खिलाड़ी अपने देश के झंडे के साथ जश्न मनाने के बाद उसे कुर्सी पर फेंक देते हैं। हालांकि नीरज ने ऐसा नहीं किया था और जश्न के बाद पूरे सम्मान के साथ तिरंगे को मोड़कर अपने बैग में रख लिया था।